İlkay Gündoğan

İlkay Gündoğan (s. 24. lokakuuta 1990 Gelsenkirchen) on saksalainen jalkapalloilija, pelipaikaltaan keskikenttäpelaaja. Hän edustaa Turkin Superliigassa pelaavaa Galatasarayta. Uransa menestyksekkäimmät vuodet hän on pelannut Englannin Valioliigan Manchester Cityssä. Hän on edustanut myös Bundesliigan Nürmnbergiä ja Borussia Dortmundia sekä Primera Divisiónin FC Barcelonaa. Hän pelasi Saksan A-maajoukkueessa 82 ottelua vuosina 2011–2024. Hänen vanhempansa ovat turkkilaisia.

 Seuraura 

 Saksassa 
Gündoğan aloitti ammattilaisuransa VfL Bochumin kakkosjoukkueessa, jossa pelasi kaksi ottelua. Kausilla 2009–2011 hän pelasi 1. FC Nürnbergissä 48 liigaottelua, joista 47 korkeimmalla sarjatasolla. Kausien 2011–2016 aikana hän pelasi Borussia Dortmundissa 105 Bundesliigaottelua ja teki kymmenen maalia. Hän voitti Bundesliigan ja Saksan cupin mestaruudet kaudella 2011–2012 sekä Saksan supercupin 2013. Mestarien liigassa hän sijoittui toiseksi kaudella 2012–2013. 

 Englannissa 
Gündoğan siirtyi Englannin Valioliigan Manchester Cityyn kesällä 2016. Hän voitti Valioliigan ja Liigacupin kaudella 2017–2018 sekä Valioliigan, FA-cupin, Liigacupin ja Community Shieldin kaudella 2018−2019. Seuraavalla kaudella hän voitti Liigacupin ja Community Shieldin. Kaudella 2020–2021 Hän voitti Valioliigan mestaruuden ja oli Cityn paras maalintekijä 13 maalilla. Hän voitti myös liigacupin. Hänet valittiin valioliigan kauden tähdistöjoukkueeseen. Mestarien liigassa hän pelasi 12 ottelua, myös tappiollisen finaalin, ja teki kolme maalia. Kaudella 2021–2022 hän teki valioliigamestaruuden ratkaisseessa kauden päätösottelussa kaksi maalia. Kaudella 2022–2023 hän toimi Cityn kapteenina seuran voittaessa Mestarien liigan, Valioliigan sekä FA Cupin, jonka loppuottelussa teki kaksi maalia. Kaikkiaan hän pelasi Cityssä seitsemän kauden aikana 188 valioliigaottelua, joissa hän teki 44 ja syötti 17 maalia. Mestarien liigan 67 ottelussa maaleja syntyi kymmenen, lisäksi hän antoi 11 maalisyöttöä.

 Espanjassa 
Gündoğan siirtyi Primera Divisiónin Barcelonaan ilmaissiirrolla kesällä 2023. Hän pelasi kauden 2023–2024 aikana Espanjan liigassa 36 ottelua ja teki niissä viisi maalia, joista ensimmäisen lokakuussa kotiottelussa Real Madridia vastaan. Mestarien liigassa hän pelasi kymmenen ottelua.

 Paluu Englantiin 
Gündoğan palasi Manchester Cityyn ilmaissiirrolla elokuussa 2024. Hän pelasi kaudella 2024–2025 kaikkiaan 33 valioliigaottelua, joista avauskokoonpanossa 25 peliä. Hän teki yhden maalin ja antoi seitsemän maalisyöttöä. Mestarien liigassa pelaamissaan kymmenessä ottelussa hän teki kaksi maalia. FA Cupissa hän pelasi kuusi ottelua, tappiollisessa loppuottelussa hän tuli viime hetkillä kentälle. Seurajoukkueiden MM-kilpailuissa hän pelasi neljä ottelua ja teki kaksi maalia.

 Turkkiin 
Gündoğan siirtyi Turkin Superliigan Galatasarayhin ilmaissiirrolla syyskuussa 2025.

 Maajoukkueura 
Gündoğan pelasi Saksan nuorisomaajoukkueissa alle 18-vuotiaista alle 21-vuotiaisiin. Hän teki ensiesiintymisensä Saksan A-maajoukkueessa lokakuussa 2011 EM-karsintaottelussa Belgiaa vastaan. Ensimmäisen A-maajoukkuemaalinsa hän teki maaliskuussa 2013, kun Saksa voitti MM-karsintaottelussa Kazakstanin 4–1. Hän kuului Saksan joukkueeseen EM-kilpailuissa 2012, muttei päässyt pelaamaan. MM-kilpailujen 2014 ja EM-kilpailujen 2016 aikaan hän oli loukkaantunut. MM-kilpailuissa 2018 hän pelasi ottelussa Ruotsia vastaan. Vuodelle 2021 siirretyissä EM-kilpailuissa hän pelasi kolme ottelua. MM-kilpailuissa 2022 hän pelasi Saksan kaikissa kolmessa ottelussa ja teki maalin Japania vastaan. EM-kilpailuissa 2024 hän oli Saksan joukkueen kapteeni. Hän pelasi Saksan kaikki viisi ottelua avauskokoonpanossa ja teki alkulohkossa maalin Unkaria vastaan.

Gündoğan ilmoitti elokuussa 2024 lopettavansa maajoukkueuransa. Hän pelasi Saksan A-maajoukkueessa 82 ottelua, joissa hän oli 65 kertaa avauskokoonpanossa, ja teki niissä 19 maalia. Hän teki kaksi maalia yhdessä ottelussa lokakuussa 2019 EM-karsintaottelussa Viroa ja marraskuussa 2021 MM-karsintaottelussa Armeniaa vastaan.

 Lähteet 

Luokka:Saksalaiset jalkapalloilijat
Luokka:Saksan turkkilaiset
Luokka:Vuonna 1990 syntyneet
Luokka:Elävät henkilöt